== Karriere ==
Han var født i Helsingør, hvor hans fader, handelsfuldmægtig, senere købmand Christian Sigmund Lichtwart Dreier (1710-1747), var en velstående købmand, og blev student [[1756]], privat dimitteret. Moderen hed Sara de Maine (død 1742). Efter at have uddannet sig ved studier og rejser i udlandet, især i [[England]] og [[Frankrig]], blev han på anbefaling af [[Hans Caspar von Bothmer (1727-1787)|Hans Caspar von Bothmer]] ansat som [[auskultant]] i [[Rentekammeret]], hvor [[Johann Hartwig Ernst von Bernstorff|den ældre Bernstorff]], der overalt spejdede efter dygtige yngre mænd, som kunne anvendes i diplomatisk tjeneste, opdagede ham. Han blev da anbragt som [[legationssekretær]] i [[Sankt Petersborg]], i det han dog foreløbig bibeholdt sin stilling i Rentekammeret og udnævntes til [[kommitteret]]. I Petersborg forblev han fra august [[1764]] til juni [[1771]], da han forflyttedes til [[Stockholm]], men næppe ankommet dertil, blev han i deccember samme år efter grev [[Jørgen Scheel (f. 1718)|Jørgen Scheels]] pludselige død beordret tilbage til Petersborg for at overtage [[gesandtskab]]sforretningerne som [[chargé d'affaires]]. Dette ophold forlængedes ud over den nye gesandt, [[kammerherre]] [[Christian Numsen]]s ankomst i september [[1772]], dels fordi denne trængte til kyndig vejledning, dels fordi man i [[København]] tænkte på ved siden af gesandten hos [[Katharina 2. af Rusland|kejserinden]] at akkreditere Dreyer som selvstændig [[minister]] hos [[Storfyrste|storfyrst]] [[Poul 1. af Rusland|Poul]] i dennes egenskab af [[hertug]] af [[Holsten-Gottorp]]. Men dette passede ikke til den afhængige stilling, i hvilken kejserinden ønskede at holde sønnen, og således fik Dreyer da endelig i april [[1773]] sit længe nærede ønske opfyldt om at kunne forlade [[Rusland]]. Han udnævntes til ministerresident i [[Warschau]], men fik udsættelse med at tiltræde sin nye post, indtil den ved [[Polens første deling|delingen]] 1772 fremkaldte bevægelse havde fået tid til at sætte sig noget. I Warschau forblev han indtil januar [[1777]], da han blev sendt til [[London]], først som ministerresident, men allerede i august det følgende år udnævntes han til gesandt, og han førte således de vanskelige forhandlinger om den neutrale skibsfart under [[Den amerikanske uafhængighedskrig|den nordamerikanske frihedskrig]]. I december [[1784]] forflyttedes han til [[Madrid]] og derfra i slutningen af [[1796]] endelig til [[Paris]], hvor han repræsenterede Danmark under [[Direktoriet]], [[Konsulatet]] og [[Franske Kejserrige|kejserdømmet]] indtil sin død, der indtraf 28. august 1810 som følge af en operation for sten.
Historie